立方和韻復和一首
作者：葛勝仲
朝代：宋

paragraphs: 屬疾大廢食，始進一麥麻。
客至闕均禮，呼兒辦瓜茶。
冷落乏勝事，病苦将日加。
兒曹解人意，爲潑閩嶺芽。
山深生意足，香味冠百嘉。
依稀仙掌露，彷彿石橋花。
過盞謝新法，失杯戒憎蛇。
甘我舌三寸，澆我書五車。
餘瀝均學子，少長各有差。
何須待鞠卺，此段固已佳。
人生草頭露，迅晷堪驚嗟。
適意貧亦樂，鍾鼎來何賖。
今朝復何幸，濯暑分流霞。
蘇息問蒼生，欲泛牽牛槎。